# USMERNENIE

**Postup pri plnení povinnej školskej dochádzky v zahraničí**

V prípade dlhodobého pobytu rodiča s dieťaťom v zahraničí zákonný zástupca žiaka je povinný dodržiavať nasledujúci postup v zmysle § 25 Zákona č. 245/2008 o výchove a vzdelávaní (školský zákon) a o zmene a doplnení niektorých zákonov.

Postup je nasledovný:

1. Zákonný zástupca požiada podľa § 25, ods.1 a 2 kmeňovú školu o povolenie plnenia PŠD v zahraničí.
2. Riaditeľka školy vydá *Rozhodnutie o povolení plniť PŠD mimo územia Slovenskej republiky* na dobu uvedenú v žiadosti.
3. Ak po uplynutí času uvedeného v rozhodnutí žiak s rodičmi naďalej zostáva v zahraničí, zákonný zástupca znovu požiada kmeňovú školu o povolenie plniť PŠD v zahraničí v zmysle bodu 1a 2 tohto usmernenia.
4. Ak ide o vzdelávanie podľa § 23 písm. b), (vzdelávanie v školách mimo územia Slovenskej republiky), zákonný zástupca žiaka do 30 dní po príchode žiaka do krajiny pobytu predloží riaditeľovi kmeňovej školy doklad s uvedením názvu a adresy školy, ktorý potvrdzuje, že žiak navštevuje príslušnú školu. Zákonný zástupca žiaka predloží tento doklad vždy aj k 15. septembru príslušného školského roku, ak žiak pokračuje vo vzdelávaní mimo územia Slovenskej republiky.
5. Žiak, ktorý vykonáva osobitný spôsob plnenia školskej dochádzky v škole mimo územia Slovenskej republiky, môže na základe žiadosti zákonného zástupcu žiaka vykonať komisionálne skúšky. V žiadosti zákonný zástupca žiaka uvedie ročníky, za ktoré sa majú komisionálne skúšky vykonať.

*6.* Termín, obsah a rozsah komisionálnych skúšok určí riaditeľ školy, v ktorej sa majú komisionálne skúšky vykonať, najneskôr 15 dní pred ich konaním. Na základe výsledkov komisionálnych skúšok vydá škola žiakovi vysvedčenie.

1. Žiak môže zo závažných dôvodov, najmä sťaženej dostupnosti ku kmeňovej škole, vykonať skúšku aj v inej škole v Slovenskej republike, a to po dohode zákonného zástupcu žiaka s riaditeľom kmeňovej školy a riaditeľom školy, v ktorej sa má skúška vykonať.
2. Ak zákonný zástupca nepožiadal o vykonanie komisionálnych skúšok, žiak vykoná komisionálne skúšky po ukončení osobitného spôsobu plnenia školskej dochádzky.

Podľa výsledkov komisionálnych skúšok riaditeľ školy zaradí žiaka do príslušného ročníka.